Frederic Mistral

Frederic Mistral ( Frederi Mistral según les normes ortográfiques del Felibritge, Frédéric Mistral en francés), foi un escritor francés n'occitanu que vivió ente los años 1830 y 1914. Foi miembru fundador del Felibrige, impulsor de la norma ortográfica conocida dacuando col so nome y inspirador de publicaciones como l' Armana Prouvençau y L'Aïoli. Nel campu de la lexicografía, dedicó más de venti años de trabayu a la redaición del monumental diccionariu Lou Tresor dóu Felibrige. La so poesía, con obres como Mirèio, Calendau o Lou poeumo dóu Rose ta considerada como una de les meyores de tola historia de la lliteratura occitana. Frederic Mistral foi reconocíu yá en vida como'l principal responsable del recobramientu del provenzal como llingua lliteraria na segunda metá del sieglu XIX. En 1904 recibió'l Premiu Nobel de Lliteratura. Elementos biográficos Frederic Mistral nació en Maillane (Provenza) el 8 de setiembre de 1830. Yera fíu d'unos terratenientes emparentaos con dalgunes de les families más antigües de Provenza. Estudió bachilleratu en Nîmes y Derechu en Aix-en-Provence. N'acabando los estudios, siguiendo los pasos de Josèp Romanilha y d'Honnorat, dedica los sos esfuercios al recobramientu y al estudiu del provenzal. En 1852, tres de la muerte de so pá, instalóse dafechu na casería de la familia, conocida como'l Mas dau Jutge (Mas dóu Juge na norma ortográfica del Felibritge). El 21 de mayu de 1854 tien llugar la fundación oficial del Felibritge nuna reunión en Font-Ségugne cerca d'Avignon, na que participó con otros seis poetes, ente los que destaquen Josèp Romanilha y Teodòr Aubanèu. El llabor de Mistral, dende l'interior del Felibritge, foi decisivu na fixación de la norma llingüística y ortográfica que diba valir de bas pal recobramientu del provenzal como llingua lliteraria. Nesti sen, obres como Mirèio (1859), Calendau (1867), Lis isclo d'or (1875) o Lou pouemo dóu Rose (1897) representaron el modelu a imitar pa munchos poetes, dientro y fuera de Provenza. Per otra parte, anque nun primer tiempu foi partidariu d'una ortografía más averada a la etimoloxía, adoptó bien ceo la norma creada por Romanilha. Mistral contribuyó al ésitu d'esi sistema ortográficu usándolu na versión definitiva de Mirèio, nos testos del Armana Prouvençau y otres publicaciones del Felibritge o incluso nes correiciones a les obres d'otros autores como Aubanèu. Anguaño, por fidelidá a Mistral, siguen mandándose d'él dellos escritores n'occitanu, principalmente en Provenza. En 1854 entamó la redaición del Tresor dóu Felibrige, que nun peracabó hasta 1886. Esti diccionariu , que sigue siendo anguaño'l más completu de la llingua d'oc, contién innumerables variantes dialeutales y ortográfiques de cada pallabra. Sicasí, pue considerase un diccionariu normativu, al colocar sistematicamente al principiu de cada artículu la forma propia del provenzal rodanianu, preconizada polos autores del Felibritge. Como capolier ("cabezaleru") del Felibritge, ente 1876 y 1888, ayudó a esparder movimientu per tol territoriu d'oc. Sicasí, la so aición trespasó les fronteres de Provenza y del dominiu llingüísticu occitanu. Partidariu de la creación d'una Unión llatina, entró en contautu colos autores de la Renaixença catalana, a los que dedicó'l poema La Coupo Santo y de la xoven Rumanía. Nesti sen, en 1868 viaxó a Barcelona pa participar nos Xuegos Florales y manifestó la so almiración por Jacint Verdaguer. En 1875, presidió les Fiestes llatines de Montpellier, nes que se coronó al poeta nacional rumanu Vasile Alecsandri. En 1904 recibió, ex aequo col dramaturgu español José Echegaray, el premiu Nobel de Lliteratura . Dedicó'l dineru del premiu a la creación d'un Muséu na ciudá d'Arles. Morrió'l 25 de marzu de 1914 nel so pueblu natal de Maillane. Obres En versu Mirèio ( Mirelha ) - 1859 Calendau (Calendal) - 1867 La Coupo Santo ( La copa santa ) - 1867 Lis isclo d'or ( Les islles d'oru ) - 1875 Nerto (Nerta), narración en versu - 1884 La rèino Jano ( La reina Xuana ), drama en versu - 1890 Lou pouemo dóu Rose (El poema del Ródanu ) - 1897 Lis óulivado ( El tiempu de les aceitunes ) - 1912 En prosa Lou tresor dóu felibrige (L'Ayalga del Felibritge) , diccionariu en dos volúmenes -1878 y 1886. Moun espelido, Memòri e Raconte (El mio surdimientu, memories, y rellatos) - 1906. Discours e dicho (Discursos y dichos) - 1906. La genèsi, traducho en prouvençau (El Xénesis traducíu en provenzal) - 1910 Obres póstumes y inédites Proso d'Armana (Prosa d'almanaque), recopilacion de testos asoleyaos na prensa 1926. Nouvello Proso d'Armana (Nueva prosa d'almanaque)- 1927 Darriero Proso d'Armana (Última prosa d'almanaque) - 1930 Escourregudo pèr l'Itali (Excursión per Italia - 1930. Mi Rapugo (Lo qu'apañé o Les mios guetes) Referencies Enllaces esternos Wikimedia Commons tien conteníu multimedia tocante a Frederic Mistral.